ಸಚಿವರ ಮಾತುಕೇಳಿ ರೇಷ್ಮೆ ಸೀರೆ ಖರೀದಿಸಲು ಹೋಗಿದ್ದ ಮಹಿಳೆಯರಿಗೆ ಶಾಕ್

ಬೆಂಗಳೂರು: ಈ ಬಾರಿ ವರಮಹಾಲಕ್ಷ್ಮೀ ಹಬ್ಬಕ್ಕೆ ರಿಯಾಯಿತಿ ದರದಲ್ಲಿ ರೇಷ್ಮೆ ಸೀರೆ ನೀಡಲಾಗುವುದು ಎಂದು ಸಚಿವ ಸಾ.ರಾ.ಮಹೇಶ್ ಹೇಳಿದ್ದರು. ಸಚಿವರ ಮಾತು ಕೇಳಿದ ಮಹಿಳೆಯರು ನಾವು ಒಂದೆರೆಡು ಬೆಲೆಬಾಳುವ ರೇಷ್ಮೆ ಖರೀದಿ ಮಾಡೋಣ ಅಂತಾ ಹೋಗಿದ್ದವರು ಶಾಕ್ ಆಗಿದ್ದಾರೆ.

ಸಚಿವರು ಮಾರಾಟಕ್ಕಿಟ್ಟಿರುವ ಸೀರೆಯ ಗುಣಮಟ್ಟ ಪಬ್ಲಿಕ್ ಟಿವಿಯ ರಿಯಾಲಿಟಿ ಚೆಕ್ ನಲ್ಲಿ ಬಯಲಾಗಿದೆ. ಸಾಮಾನ್ಯವಾಗಿ ಮೈಸೂರು ಸಿಲ್ಕ್ ಸೀರೆಗಳ ಬೆಲೆ 10 ಸಾವಿರ ರೂ.ಗಳಿಂದ ಆರಂಭವಾಗಿ 3 ಲಕ್ಷದವರೆಗೂ ಇರುತ್ತವೆ. ಆದ್ರೆ ಸಚಿವರು ಇದೇ ರೀತಿಯ ಸೀರೆಗಳನ್ನು ಸರ್ಕಾರ ರಿಯಾಯ್ತಿ ದರದಲ್ಲಿ ನೀಡುತ್ತೇವೆ ಎಂದು ಹೇಳಿಕೆ ನೀಡಿದ್ದರು. ಇತ್ತ ಹಬ್ಬಕ್ಕೆ ಹೊಸ ರೇಷ್ಮೆ ಧರಿಸೋಣ ಅಂತಾ ಖರೀದಿಗೆ ಹೋದ ಮಹಿಳೆಯರಿಗೆ ಸಿಕ್ಕಿದ್ದು ಪ್ರಿಂಟೆಡ್ ಸೀರೆಗಳು. ಹಬ್ಬದ ದಿನವಿರಲಿ ಇವುಗಳನ್ನು ಪ್ರತಿನಿತ್ಯ ಉಡಲು ಈ ಸೀರೆಗಳು ಯೋಗ್ಯವಲ್ಲ ಅಂತಾ ಮಹಿಳೆಯರು ಕಿಡಿಕಾರಿದ್ದಾರೆ.

ಹಾಗಾದ್ರೆ ರೇಷ್ಮೆ ಸೀರೆಗಳು ಹೇಗಿರುತ್ತವೆ?
* ಸೀರೆಯಲ್ಲಿ ಜರಿ ಅಂಚು ಇರಲಿದೆ.
* ಅಸಲಿ ರೇಷ್ಮೆ ಸೀರೆ 10 ಸಾವಿರದಿಂದ 3 ಲಕ್ಷವರೆಗೆ ಇರುತ್ತದೆ.
* ಇದು ಫಂಕ್ಷನ್‍ಗಳಿಗೆ, ಮದುವೆಗಳಿಗೆ ಉಡುವ ಸೀರೆಗಳಾಗಿರುತ್ತದೆ.
* ಈ ಸೀರೆಗಳಿಗೆ ಶುದ್ಧ ರೇಷ್ಮೆ ಬಳಕೆ ಮಾಡಲಾಗಿರುತ್ತದೆ.
* ಚಿನ್ನ ಅಥವಾ ಬೆಳ್ಳಿಯನ್ನೂ ಬಳಕೆ ಮಾಡಿರಲಾಗಿರುತ್ತದೆ.
* ಶುದ್ಧ ರೇಷ್ಮೆಗೆ ಟ್ರೇಡ್ ಮಾರ್ಕ್ ಕೂಡ ಇರುತ್ತದೆ.

ಸರ್ಕಾರ ನೀಡಿರುವ ರಿಯಾಯಿತಿ ಸೀರೆ ಹೇಗಿದೆ?
* ವರ ಮಹಾಲಕ್ಷ್ಮಿ ಗಿಫ್ಟ್ ಸೀರೆ ಕಳಪೆಯಿಂದ ಕೂಡಿದೆ.
* ಇದು ಬರೀ ಪ್ರಿಂಟೆಡ್ ಸೀರೆಯಾಗಿದೆ.
* ಈ ಸೀರೆಯಲ್ಲಿ ಯಾವುದೇ ಜರಿಗಳಿಲ್ಲ.
* ಇದು ಶುಭ ಸಮಾರಂಭಗಳಿಗೆ ಉಡುವ ಸೀರೆಯಲ್ಲ.
* ಮನೆಯಲ್ಲಿ ಮಾತ್ರ ಬಳಕೆಗೆ ಯೋಗ್ಯ ಸೀರೆ.
* ಈ ಸೀರೆಯ ಅಸಲಿ ಬೆಲೆ 5,700 ರೂಪಾಯಿ.
* ಈಗ ರಿಯಾಯ್ತಿ ದರದಲ್ಲಿ 4,500 ರೂ.ಗೆ ಮಾರಾಟ.